**Portretul unei zile**

*Dokia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe maestrul olar din albumul greciei

l-am întâlnit în parc l-am rugat să-mi facă un om de zăpadă

la roata lui norocoasă

i-am luat tăbliţa cu mărturiile celor cărora le descoperise

peisajele interioare din inimile lor

am luat-o pe genunchi şi am citit o noapte şi o zi

a doua zi şi a doua noapte te-am cunoscut mai bine

iar lângă masa unde am vorbit despre spaţiile marine

despre întinderile pustii ale insulelor fără vară

omul de zăpadă din lut săpa după rădăcinile lui de gheaţă

e destul de limpede ce a urmat aşa că nu voi mai scrie aici

un text literar despre o noapte în doi lângă un om de zăpadă

s-au scris atâtea texte despre nopţile unora altoara ba

unii au scris despre intimitatea lor în cele mai nedelicate moduri

iar lumea îi iubeşte îi aplaudă le cumpără cărţile parcă

pe undeva ne este frică de sensibilitate căruia îi spunem sirop

ne este greaţă de ea

de aceea nu mai vor oamenii de zăpadă să fie alături de noi

îşi iau paşaport pentru civilizaţiile îngheţate

unde oamenii stau lângă oamenii de zăpadă

le toarnă ceai când ei vorbesc despre spaţiile marine

despre întinderile pustii ale insulelor fără vară…

Marinela Şerban, Londra